**ΟΔΗΓΙΕΣ ΓΙΑ ΤΟΥΣ ΓΟΝΕΙΣ**

Ως Δημοτική αρχή συνεχίζουμε το πρόγραμμα της θερινής δημιουργικής απασχόλησης παιδιών ηλικίας 6 έως 12 ετών, με συνείδηση και επαγγελματισμό, τηρώντας πιστά τα απαραίτητα μέτρα πρόληψης και προστασίας για τον COVID 19, έχοντας πάντα σαν προτεραιότητα και επιδίωξη την ασφάλεια και την ψυχική υγεία των παιδιών.

Το πρόγραμμα φέτος θα υλοποιηθεί σε δύο χώρους, στο Κλειστό Γυμναστήριο *(Ολυμπιονικών & Σπ. Λούη)* και στο Πάρκο ΜΙΚΗΣ ΘΕΟΔΩΡΑΚΗΣ *(πρώην ΤΥΠΕΤ, Μπακογιάννη & Πλαταιών*). **Mέγιστος αριθμός συμμετεχόντων στο Κλειστό 60 παιδιά και στο Πάρκο ΜΙΚΗΣ ΘΕΟΔΩΡΑΚΗΣ 20 παιδιά.**

H **προσέλευση των παιδιών** στους χώρους υλοποίησης του προγράμματος **θα γίνεται μόνο από τους γονείς ή τους κηδεμόνες με την επίδειξη της αστυνομικής τους ταυτότητας,** τα στοιχεία της οποίας έχουν δηλώσει κατά την εγγραφή του παιδιού στο CAMP και **από ώρα** **07:30 έως 08:30. Η παραλαβή θα γίνεται στις** **15:30.** Εάν για οποιοδήποτε λόγο οι γονείς και οι κηδεμόνες των παιδιών επιθυμούν να παραλάβει το παιδί τους κάποιο τρίτο πρόσωπο (εκτός των ιδίων) , προϋποτίθεται η επίδειξη νόμιμης έγγραφης εξουσιοδότησης τους, η οποία θα φέρει βεβαίωση του γνησίου της υπογραφής τους από αρμόδια Αρχή (Αστυνομικό Τμήμα ή ΚΕΠ) και θα αναγράφει τα πλήρη στοιχεία του εξουσιοδοτούμενου προσώπου. Κατά τη διάρκεια της εξόδου, οι γονείς - κηδεμόνες φέρουν την πλήρη και αποκλειστική ευθύνη για την επίβλεψη των παιδιών τους.

Τα παιδιά **εισερχόμενα** στους χώρους υλοποίησης του προγράμματος θα θερμομετριούνται και θα τους δίνεται καρτελάκι με το όνομά τους και την ομάδα στην οποία θα ανήκουν και το οποίο θα φορούν καθημερινά. **Σε περίπτωση αδιαθεσίας του παιδιού θα ενημερώνεται** **άμεσα ο γονέας και το παιδί θα παραμένει σε ειδικό χώρο με την επίβλεψη του συνεργαζόμενου με τον ΠΑΟΔΗΒ γιατρό έως ότου παραληφθεί από τον γονέα – κηδεμόνα.**

Oι γονείς των παιδιών θα πρέπει να τα προμηθεύσουν με αντισηπτικό υγρό ή υγρά μαντηλάκια, νερό γιατί απαγορεύεται το γέμισμα από τη βρύση, ένα μικρό σνακ που θα μπορεί να μένει εκτός ψυγείου *(εάν κρίνεται απαραίτητο από τους γονείς),* ενώ θα πρέπει να φορούν αθλητικά παπούτσια και καπέλο.   Σε περίπτωση συμμετοχής του παιδιού στο κολυμβητήριο *(περιμένουμε νεότερες οδηγίες που θα αφορούν τη χρήση της πισίνας),* τα παιδιά θα χωρίζονται σε γκρουπ ανάλογα με το επίπεδο και την ηλικία. Σε αυτή την περίπτωση θα χρειαστούν επιπλέον  μαγιό, πετσέτα, σαγιονάρες, σκουφάκι κολύμβησης και μία αλλαξιά ρούχων.  Η μεταφορά των παιδιών στο κολυμβητήριο Ο.Α.Κ.Α. θα γίνεται με πούλμαν σύμφωνα με τις προβλεπόμενες οδηγίες ΚΥΑ.

 Συστήνουμε να αποφεύγεται για ψυχολογικούς λόγους, η συχνή τηλεφωνική επικοινωνία, ιδιαίτερα κατά τις πρώτες ημέρες παραμονής του παιδιού στο πρόγραμμα και δεν επιτρέπεται η χρήση ηλεκτρονικών συσκευών και κινητών τηλεφώνων από τα παιδιά. Επίσης απαγορεύεται η είσοδος των γονέων στις εγκαταστάσεις καθ΄ όλη τη διάρκεια του προγράμματος. Εάν κάποιο παιδί θελήσει να επικοινωνήσει με τους γονείς του μπορεί να απευθύνεται στους υπεύθυνους γυμναστές και φύλακες του Πολιτιστικού & Αθλητικού Οργανισμού. Το πρόγραμμα CAMP θα περιλαμβάνει τις παρακάτω δραστηριότητες :

* Κολύμπι *(περιμένουμε νεότερες οδηγίες που θα αφορούν τη χρήση της πισίνας)*
* Ποδόσφαιρο
* Μπάσκετ
* Βόλεϊ
* Τένις
* Πινγκ Πονγκ
* Στίβο
* Ρυθμική
* Ενόργανη
* Ομαδικά παιχνίδια
* Θεατρικό παιχνίδι
* Θέατρο
* Κινηματογράφο
* Ζωγραφική
* Μαθήματα φωτογραφίας
* Μουσική
* Χορό

**ΑΠΑΡΑΙΤΗΤΑ ΔΙΚΑIΟΛΟΓΗΤΙΚΑ ΣΥΜΜΕΤΟΧΗΣ ΣΤΟ ΠΡΟΓΡΑΜΜΑ**

* Αίτηση συμμετοχής. Δίνεται από τον φορέα ή μπορεί να το κατεβάσουν οι γονείς από το site του Δήμου *(www.vrilissia.gr)* και του Πολιτιστικού & Αθλητικού Οργανισμού*(www.vrilissia-arts-sports.gr).*

Οι γονείς μαζί με την αίτηση συμμετοχής θα συμπληρώνουν ένα έντυπο καταγραφής *(στο πλαίσιο λήψης των μέτρων πρόληψης και προστασίας για τον COVID 19, σύμφωνα με τις οδηγίες του Εθνικού Οργανισμού Δημόσιας Υγείας. Δίνεται από τον φορέα). https://gga.gov.gr/images/Deltio Katagrafis V3.pdf*

* Ιατρική βεβαίωση *(παιδιάτρου ή δερματολόγου).* Ο γονέας βεβαιώνει ταυτόχρονα με την αίτησή του αυτή, ότι συμφωνεί με την συνημμένη γνωμάτευση του γιατρού και το παιδί του μπορεί να συμμετέχει χωρίς κανένα πρόβλημα στο καλοκαιρινό πρόγραμμα. Θα πρέπει να ενημερωθούν οι υπεύθυνοι υλοποίησης του προγράμματος για τυχόν αλλεργίες ή χρόνια νοσήματα και να τους παραδίδονται τα φάρμακα εάν και εφόσον το παιδί ακολουθεί κάποια αγωγή.
* Αποδεικτικό κατοικίας *(λογαριασμός ΔΕΚΟ)*
* Βεβαιώσεις εργασίας **και των 2 γονέων.**
* Λόγω του περιορισμένου αριθμού συμμετοχής προτεραιότητα **στο πρόγραμμα έχουν οι κάτοικοι Βριλησσίων και τα παιδιά των οποίων εργάζονται και οι δύο γονείς.**
* Το πρόγραμμα των δραστηριοτήτων μπορεί να αλλάξει ανάλογα με τις καιρικές συνθήκες  *(περίπτωση καύσωνα ή βροχής).*
* Στα παιδιά θα δίνεται κολατσιό *(συσκευασμένο σάντουιτς και χυμός).* Επίσης τα παιδιά μπορούν, εφόσον το προτιμούν, να φέρουν κολατσιό από το σπίτι το οποίο να συντηρείται εκτός ψυγείου.

**Κόστος καλοκαιρινου προγράμματος SUMMER CAMP**

1. Προκαταβάλλεται το ποσό των πενήντα ( 50€ ) ευρώ, που αντιστοιχεί σε 1 περίοδο. Για τη συμμετοχή στο πρόγραμμα και δεύτερου παιδιού στην ίδια οικογένεια το κόστος είναι σαράντα ( 40€ ) ευρώ.
2. Εάν το παιδί απουσιάσει έστω και μία μέρα από το πρόγραμμα δεν μπορεί να αναπληρωθεί σε άλλη περίοδο ούτε να μειωθεί το κόστος.
3. Μετά την έναρξη του προγράμματος, **επιστροφή χρημάτων γίνεται μόνο αν συντρέχει σοβαρός ιατρικός λόγος και θα γίνεται μόνο με την προσκόμιση της ιατρικής βεβαίωσης του παιδιάτρου και της απόδειξης πληρωμής.**
4. Η συνδρομή για κάθε περίοδο θα καταβάλλεται **μέχρι το τέλος της προηγούμενης εβδομάδας - περιόδου, διαφορετικά το παιδί δεν θα γίνεται δεκτό.**